ከቅርብ ምንጮች እንደተሰማው በዋና ጸሐፊው ቃለ ምልልስ “ሳናውቀውና በሌለንበት ፖሊቲካዊ ካምፕ ውስጥ ተፈርጀናል” የሚሉ አባላት ጉዳዩ በአመራሩ ላይ ያላቸውን አመኔታ የሚያጠፋ የሕገ ማኅበር ጥሰትና በተለይም በውጭ አገር በሚገኙ የማኅበሩ አባላት አገልግሎት ላይ ይፈጥረዋል ከሚባለው ጫና አኳያ ማኅበሩ አስቸኳይ ማብራሪያ /Clarification/ እንዲሰጥበት የሚሹ አባላት ግፊት ከዕለት ወደ ዕለት እየበረታ ነው። ስድስት የማኅበሩ ማእከላት እና የዋናው ማእከል ሦስት ዋና ክፍሎች መደበኛ አገልጋዮች የሚመለከተው የዋናው ማእከል ጽ/ቤት በጉዳዩ ላይ ማብራሪያ ይሰጣቸው ዘንድ በደብዳቤ መጠየቃቸው ተሰምቷል፡፡ በአንጻሩ በጉዳዩ ላይ ማብራሪያ ይሁን ማረሚያ መስጠት “ላልታሰበ ከባድ ችግር ይዳርገናል” የሚሉ ተሟጋቾች “አቧራ ለማስነሣት ካልሆነ በቀር ጉዳዩን አጀንዳ ማድረግ አስፈላጊ አይደለም” የሚል አቋም መያዛቸው ተሰምቷል፡፡
